text: Tricktyv forvirrede sig selv 
  30 september 2015 kl. 19.40
  En 21-årig tricktyv fra Esbjerg måtte sande, at han ikke kun snød personalet i en kiosk men også sig selv. 
  En ung tricktyv fra Esbjerg troede her til aften, at han var vældig smart.
  Han udfyldte en lang række oddset-kuponer i en kiosk i Esbjerg midtby og bad derefter ekspedienten om at printe dem til ham. Da ekspedienten havde lavet de første ti, tog den 21-årige mand kuponerne fra disken og løb.
  Han havde bare glemt én ting. Sin pung.
  Politiet havde derfor ikke de store vanskeligheder med at finde frem til den forvirrede tyv, der nu er sigtet for tyveri.
  